LPN ร่วง 2% คาดขายทำกำไร หลังแรลลี่ยาว โบรกเคาะเป้า 14.60 บ. ปรับกำไรปี 65 เพิ่ม
LPN ร่วง 2% มาที่ 4.50 บ. คาดนักลงทุนขายทำกำไร หลังราคาหุ้นปรับตัวขึ้นอย่างร้อนแรง โบรกแนะ “ถือ” เคาะเป้าใหม่ 4.60 บ. พรเอมปรับประมาณการกำไรปี 65 ขึ้น 2% เป็น 785 ลบ. เติบโต 160%
LPN ร่วง 2% มาที่ 4.50 บ. คาดนักลงทุนขายทำกำไร หลังราคาหุ้นปรับตัวขึ้นอย่างร้อนแรง โบรกแนะ “ถือ” เคาะเป้าใหม่ 4.60 บ.
4 พ.ย. 2565

ผู้สื่อข่าวรายงานว่า วันนี้ (4 พ.ย.65) ราคาหุ้น บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN ล่าสุด ณ เวลา 15:13 น. อยู่ที่ระดับ 4.50 บาท ลบ 0.10 บาท หรือ 2.17% สูงสุดที่ระดับ 4.56 บาท ต่ำสุดที่ระดับ 4.44 บาท ด้วยมูลค่าซื้อขาย 79.98 ล้านบาท

ทั้งนี้คาดนักลงทุนขายทำกำไร หลังวานนี้ (3 พ.ย.65) ราคาหุ้นปรับตัวขึ้นแรง ตอบรับรายงานผลการดำเนินงานงวดไตรมาส 3/65 บริษัทฯ มีกำไรสุทธิ 235.84 ล้านบาท เติบโต 791% เมื่อเทียบจากช่วงเดียวกันของปีก่อน
ส่วนบล.ดาโอ (ประเทศไทย) ยังคงแนะนำ “ถือ” แต่ปรับราคาเป้าหมายโดย rollover เป็นปี 66 ที่ 4.60 บาท (จากเดิม 4.50 บาท) โดย LPN รายงานกำไรสุทธิไตรมาส 3/65 โดดเด่น แต่หากไม่รวมกำไรพิเศษจากการขายอาคารสำนักงาน จะมีกำไรปกติ 96 ล้านบาท เติบโต 264% เมื่อเทียบจากปีก่อน แต่ลดลง 35% เมื่อเทียบจากไตรมาสก่อน ใกล้เคียงกับที่ consensus ทำไว้ที่กำไร 100 ล้านบาท
ทั้งนี้กำไรปกติเติบโตเมื่อเทียบจากปีก่อน มาจากฐานต่ำในปีก่อนที่ได้รับผลกระทบจากการล็อกดาวน์และปิดแคมป์คนงานส่วนลดลงเมื่อเทียบจากไตรมาสก่อน จากยอดโอนที่ชะลอตัว เนื่องจากคอนโดใหม่ที่เริ่มโอนเป็นโครงการขนาดเล็กและมียอดขายต่ำ
ทั้งนี้ปรับกำไรสุทธิปี 65 ขึ้น 2% เป็น 785 ล้านบาท เติบโต 160% เมื่อเทียบจากปีก่อน โดยรวมกำไรจากการขายอาคารสำนักงาน ส่วนกำไรปกติยังใกล้เคียงเดิมที่ 646 ล้านบาท เติบโต 115% เมื่อเทียบจากปีก่อน
สำหรับไตรมาส 4/65 จะดีขึ้น เนื่องจากมีคอนโดใหม่เริ่มโอน 1 โครงการ และโครงการแนวราบที่จะโอนได้เพิ่มขึ้น สำหรับปี 66 ยังประเมินกำไรปกติที่ 674 ล้านบาท เติบโต 4% เมื่อเทียบจากปีก่อน ยังเติบโตช้ากว่ากลุ่ม เนื่องจากยังมีคอนโดใหม่เริ่มโอนไม่มาก ขณะที่โครงการแนวราบยังมีทิศทางเติบโตดีขึ้น
 